
	Individuālo laivu garāžu 
kooperatīvajai sabiedrībai "ČAIKA"
paziņošanai e-adresē

	Par zemes vienības Krasta ielā 97, Rīgā (kadastra apzīmējums 01000722132), 54664/55577 domājamo daļu atsavināšanu 



Atbildot uz Individuālo laivu garāžu kooperatīvās sabiedrības “ČAIKA” (turpmāk – Kooperatīvā sabiedrība), 18.06.2026. iesniegumu par apbūvētas zemes vienības Krasta ielā 97, Rīgā (kadastra apzīmējums 01000722132, turpmāk – Zemes vienība), 54664/55577 domājamo daļu atsavināšanas procesu, sniedzam šādu informāciju. 
       Atbilstoši Publiskas personas mantas atsavināšanas likuma 44.1 panta otrajā daļā noteiktajam apbūvētas zemes vienības pirmpirkuma tiesīgajai personai četru mēnešu laikā no atsavināšanas paziņojuma saņemšanas dienas ir jāsniedz atbilde par pirmpirkuma tiesību izmantošanu un jāveic attiecīgais maksājums atbilstoši izvēlētajam samaksas veidam.
        Ja Kooperatīvā sabiedrība noteiktajā četru mēnešu termiņā neizmanto tai piešķirtās pirmpirkuma tiesības, Rīgas valstspilsētas pašvaldībai piederošās Zemes vienības 54664/55577 domājamās daļas netiks atsavinātas citām personām un Kooperatīvajai sabiedrībai saglabāsies zemes likumiskās lietošanas tiesības uz attiecīgajām Zemes vienības domājamām daļām. Tātad, ja Kooperatīvās sabiedrības biedri pieņem lēmumu pirmpirkuma tiesības neizmantot, starp Rīgas valstspilsētas pašvaldību un Kooperatīvo sabiedrību saglabājas līdzšinējās dalītā īpašuma tiesiskās attiecības.
        Vienlaikus vēršam uzmanību, ka saskaņā ar Publiskas personas mantas atsavināšanas likuma 44.1 panta trešo daļu, ja pirmpirkuma tiesīgā persona lūdz noslēgt pirkuma līgumu pēc noteiktā termiņa, proti, vēlas turpināt atsavināšanas procesu pēc atsavināšanas paziņojumā noteiktā četru mēnešu termiņa, atvasinātas publiskas personas lēmējinstitūcija organizē attiecīgās zemes vienības atkārtotu novērtēšanu tikai pēc tam, kad pirmpirkuma tiesīgā persona iemaksājusi avansu 10 procentu apmērā no iepriekšējā atsavināšanas paziņojumā norādītās pirkuma maksas. Pēc avansa maksājuma saņemšanas tiek veikta Zemes vienības atkārtota novērtēšana, un jaunā atsavināšanas cena var atšķirties no iepriekš noteiktās cenas.
        Norādām, ka Zemes vienības 54664/55577 domājamās daļas ir iegādājamas kā vienots atsavināšanas objekts, un to pakāpeniska iegāde pa daļām nav iespējama.
        Gadījumā, ja Kooperatīvās sabiedrības biedri pieņem lēmumu sadalīt Kooperatīvajai sabiedrībai piederošo nekustamo īpašumu domājamās daļās atbilstoši pajām un attiecīgās izmaiņas tiek reģistrētas zemesgrāmatā, jauns atsavināšanas ierosinājums nebūtu nepieciešams, jo atsavināšanas process attiecībā uz Zemes vienību ir jau uzsākts.
       Vienlaikus jāņem vērā, ka šādu izmaiņu veikšana parasti ir laikietilpīgs process, un pastāv augsta varbūtība, ka pie šiem apstākļiem būtu nepieciešama atkārtota Zemes vienības novērtēšana un jaunas atsavināšanas cenas noteikšana, jo atbilstoši Publiskas personas finanšu līdzekļu un mantas izšķērdēšanas novēršanas likuma 3. pantā noteiktajam pašvaldībai ir pienākums lietderīgi rīkoties ar finanšu līdzekļiem un mantu, līdz ar ko izriet, ka vērtībai, par kuru atsavina publiskai personai piederošu mantu, ir jābūt aktuālai.
        Vienlaikus norādām, ka atsavināšanas procesa mērķis ir veicināt dalītā īpašuma tiesisko attiecību izbeigšanu, nodrošinot zemes un uz tās esošo būvju īpašnieku interešu apvienošanu vienā nekustamajā īpašumā. 

Pielikumā:  
1. Provizoriskais nomaksas grafika projekts.
2. SIA “EIROEKSPERTS” 24.04.2026. novērtējums Nr. L16055/ER/2026.

